ITDคว้างานใหญ่อินเดีย1,526 ล้านบาท
อิตาเลียนไทย ดีเวล๊อปเมนต์ เผยงานรับเหมาก่อสร้างรายใหญ่ในอินเดียกว่า1,526 ล้านบาท
17 พ.ย. 2553

อิตาเลียนไทย ดีเวล๊อปเมนต์ เผยงานรับเหมาก่อสร้างรายใหญ่ในอินเดียกว่า1,526 ล้านบาท 
นางนิจพร จรณะจิตต์  กรรมการรองประธานบริหารอาวุโส  บริษัท  อิตาเลียนไทย ดีเวล๊อปเมนต์  (ITD)  เปิดเผยว่า  บริษัทฯในฐานะ กิจการร่วมค้า ITD-ITD CEM  ได้รับ Letter of Acceptance ลงวันที่ 3  พ.ย.2553 จาก Delhi Metro Rail Corporation Ltd. เพื่อรับเหมาก่อสร้าง โครงการ Jaipur Metro Package No. C-2. ประเทศอินเดีย  มูลค่าทั้งสิ้น1,526,320,726 บาท ระยะเวลาก่อสร้าง 24 เดือน  ทั้งนี้ เป็นงานการก่อสร้างถนนยกระดับและทางวิ่งรถไฟฟ้ายกระดับ ประกอบด้วย คานรูปกล่องเดี่ยวแบบมี และ ไม่มี แขนยื่น เป็นชิ้นสำเร็จรูป นำมาประกอบกันเป็นทางวิ่ง  ซึ่งประกอบด้วย 1. ถนนยกระดับ 4 ช่องจราจร (แบบมีแขนยื่น) ที่ระดับที่ 1 และทางวิ่งรถไฟฟ้าที่ระดับที่ 2 ระหว่างสถานีตำรวจ Sodala Thana และ อุโมงค์ลอดทางรถไฟ Ajmer Pulia ระยะทาง 1,410 เมตร  2. ถนนยกระดับ 4 ช่องจราจร (แบบมีแขนยื่น) ระหว่างถนน New Sanganer และ สถานีตำรวจ Sodala Thana ระยะทาง 370เมตร 3. ถนนยกระดับ 2 ช่องจราจร ระยะทาง 2,810 เมตร ระหว่างถนน Prince และ ถนน New Sanganer 4. ทางวิ่งรถไฟฟ้ายกระดับ ระยะทาง 527 เมตร และ 5. ทางขึ้นลง 2 ช่องจราจร ระยะทาง 710 เมตร         ส่วนผลการดำเนินงานในไตรมาส 3 ปีนี้ที่พลิกมามีกำไรสุทธิ  374.63 ล้านบาทเมื่อเปรียบเทียบกับช่วงเดียวกันของปีก่อนที่ขาดทุนสุทธิ 1.87  ล้านบาท  เนื่องจากบริษัทมีกำไรจำนวน 1,379.17 ล้านบาทจากการขายหุ้นในบริษัท น้ำเทิน2 พาวเวอร์ อย่างไรก็ตามหากไม่รวมกำไรพิเศษดังกล่าวบริษัทยังคงขาดทุนจากการดำเนินงาน  ด้านราคาหุ้น ITD บวก0.04  บาท  ซื้อขายบริเวณ 4.82บาทสวนทางตลาดหุ้นโดยรวมที่ทรุดลงกว่า 10 จุด  เนื่องจากมีข่าวดีเรื่องได้งานใหม่ในอินเดียมาสนับสนุนการลงทุน